[{"text_idx": "#000000", "text": "COVID-19: Y prif bethau a ofynnwn amdanynt gan y llywodraeth"}, {"text_idx": "#000001", "text": "Fel elusen ddigartrefedd a chysgu ar y stryd fwyaf Cymru, rydyn ni\u2019n gweithio\u2019n eithriadol galed i ddiogelu pobl sy\u2019n ynysig ac mewn perygl yn ystod argyfwng COVID-19. Ond ni allwn wneud hyn ar ein pen ein hunain, credwn y dylai Llywodraeth Cymru a Llywodraeth y DU wneud mwy i helpu pawb i gadw\u2019n ddiogel."}, {"text_idx": "#000003", "text": "Er y gwelsom enghreifftiau di-ri o garedigrwydd a chyd-gefnogaeth gan gyrff llywodraeth, partneriaid trydydd sector a\u2019r cyhoedd, nodwn isod bum peth sydd eu hangen arnom er mwyn gallu parhau ein gwaith cymorth hanfodol."}, {"text_idx": "#000004", "text": "Y prif bethau a ofynnwn gan y llywodraeth"}, {"text_idx": "#000005", "text": "Profion blaenoriaeth i\u2019n staff rheng flaen"}, {"text_idx": "#000006", "text": "Yn union fel y mae staff iechyd a gofal cymdeithasol yn gweithio gyda phobl fregus yn ein cymdeithas, mae ein staff allgymorth a phreswyl ninnau hefyd yn darparu gwasanaethau cymorth hollbwysig i bobl ag anghenion eithriadol gymhleth, ac mae\u2019n hanfodol iddynt wybod a oes risg o heintio."}, {"text_idx": "#000007", "text": "Yn syml, ni allwn ddarparu\u2019r gwasanaethau hanfodol hyn heb weithlu iach, a phrofion yw\u2019r unig ffordd o fod yn sicr bod ein staff yn ffit i weithio."}, {"text_idx": "#000008", "text": "Cyfarpar PPE i\u2019n staff rheng flaen"}, {"text_idx": "#000009", "text": "Oherwydd y prinder byd-eang o gyfarpar diogelu personol, ni allwn ddarparu popeth sydd ei angen ar ein staff i gadw\u2019n ddiogel a lleihau\u2019r risg o heintio."}, {"text_idx": "#000010", "text": "Yn union fel y profion coronafirws, rhaid i\u2019n staff rheng flaen gael eu hystyried fel blaenoriaeth gan y llywodraeth os ydynt am barhau i ddarparu gwasanaethau hanfodol, neu gallai mwy o bobl ganfod eu hunain yn byw ar y stryd."}, {"text_idx": "#000011", "text": "Ni ddylid targedu ein defnyddwyr gwasanaeth yn annheg gan orfodaeth"}, {"text_idx": "#000012", "text": "Er yn deall a derbyn bod yr heddlu ac awdurdodau lleol wedi cael pwerau ychwanegol i warchod iechyd y cyhoedd dros gyfnod yr argyfwng, rydym yn gwbl bendant na ddylai pobl ddigartref, yn enwedig rhai sy\u2019n cysgu ar y stryd, gael eu heffeithio\u2019n anghymesur gan y pwerau argyfwng hyn."}, {"text_idx": "#000013", "text": "Nid yw\u2019n dderbyniol y gallai\u2019r heddlu symud pobl sy\u2019n cysgu ar y stryd i rywle arall os yw eu hamgylchiadau personol yn golygu nad oes ganddynt unlle diogel arall i fynd."}, {"text_idx": "#000014", "text": "Llety i bawb sy\u2019n cysgu ar y stryd"}, {"text_idx": "#000015", "text": "Rydym yn croesawu\u2019r ymrwymiad a\u2019r cyllid gan Lywodraeth Cymru ac awdurdodau lleol i drefnu llety argyfwng i bobl sy\u2019n cysgu ar y stryd, a byddwn yn gweithio\u2019n gyda\u2019n holl bartneriaid i sicrhau bod pob unigolyn sydd angen hyn arnynt yn gallu manteisio ar y llety hwn."}, {"text_idx": "#000016", "text": "Gofynnwn hefyd y gallwn achub ar y cyfle hwn i weithio gydag unigolion i asesu pa anghenion cymorth sydd ganddynt, er mwyn dod o hyd i lety hirdymor cynaliadwy ar eu cyfer."}, {"text_idx": "#000017", "text": "Ni ddylai pobl gael eu gorfodi\u2019n o\u0302l ar y stryd unwaith y daw\u2019r argyfwng hwn i ben ac na fydd y llety argyfwng mwyach ar gael."}, {"text_idx": "#000018", "text": "Sicrwydd na fydd pobl yn cael eu rhyddhau o\u2019r carchar i fod yn ddigartref"}, {"text_idx": "#000019", "text": "Wrth i ni ystyried rhyddhau troseddwyr risg isel yn gynnar o garchardai Cymru, nawr yn fwy nag erioed rhaid i ni fod yn sicr nad yw pobl yn cael eu rhyddhau i fod yn ddigartref."}, {"text_idx": "#000020", "text": "Rhaid i Wasanaeth Prawf a Charchardai EM sicrhau bod gan bob unigolyn gartref sefydlog i fynd iddo ar o\u0302l eu rhyddhau, ac os nad oes ganddynt un, eu cyfeirio at yr awdurdod lleol a\u2019r gwasanaethau digartrefedd i ddod o hyd i lety argyfwng ar eu cyfer."}, {"text_idx": "#000022", "text": "Rhannwch yr hyn a ofynnwn amdano ar y cyfryngau cymdeithasol, a chysylltu a\u0302\u2019ch cynrychiolwyr llywodraeth \u2013 eich Aelod Cynulliad a / neu eich Aelod Seneddol."}, {"text_idx": "#000023", "text": "Gofynnwch iddynt gefnogi\u2019r pethau a ofynnwn amdanynt a helpu i gadw pawb yn ddiogel."}, {"text_idx": "#000024", "text": "I ofyn cwestiwn neu wneud sylw am y gwasanaethau a ddarparwn ar draws Cymru, e-bostiwch ein ti\u0302m Polisi a Materion Cyhoeddus ar communications@thewallich.net"}]